**Mladen Ninčević u dijalogu s građanima razgovarao o vrtićima i školama: „Izgradit ću 8 vrtića i 8 škola“**

Tema vrtića i škola, odnosno nedostatak kapaciteta za djecu vrtićke i školske dobi, pobudila je veliko zanimanje među posjetiteljima drugog dijaloga s građanima, kojeg je u srijedu u hotelu A'mare održao Mladen Ninčević, nezavisni kandidat za gradonačelnika Zadra.

Posve je razumljivo da su to teme od velikog interesa jer smo svi svjesni činjenice da svake godine ostane neupisano u vrtiće jako puno djece.

Ninčević je, kako je već i najavio, upravo zbog tih i takvih problema i pokrenuo ovaj dijalog

tijekom kampanje kako bi dao priliku građanima da kažu svoje stavove ili prijedloge na određene teme.

**- Ako smo uzeli naš grad Zadar i ako pogledamo statističke brojke rođenih i umrlih, vidjet ćemo da se u 2023. godini rodilo 623 djeteta, a da je s druge strane umrlo 789 ljudi i da je omjer između umrlih i rođenih -166. Onda ćemo shvatiti da Zadar u nekom roku, ovakav kakvim ga mi znamo, s ljudima koji trenutno u njemu žive, neće postojati** – kazao je uvodno.

Dakako, takav se omjer nužno mora promijeniti i zato je ova problematika na njegovoj listi pod brojem 1.

**- Od 350 do 500 djece trenutno nema adekvatan smještaj. Trenutni programi koji su nam omogućeni su da uzmemo iz europskih sredstava da izgradimo dovoljan broj objekata koji bi mogli zadovoljiti te potrebe. Izgradio bih u svom mandatu osam vrtića. Zašto osam? Zato što to može dati adekvatnu poziciju, da roditelji ne moraju daleko putovati, znači, da to bude što bliže i da uzima najmanje vremena, pa i da baka može doći po dijete. Potrebno je imati 25 odjela da bi zadovoljili te potrebe. Jedan od razloga je i kad izgradite objekt i dobijete europska sredstva, morate izgraditi i određenu infrastrukturu, parking i to jako puno košta. Treba razmišljati i da postoji mogućnost širenja tog objekta uz manje investicije** – njegov je prijedlog.

Dakako, vrlo je važno i da roditelji ne budu samo sretni što im je dijete upisano, već da ono provodi kvalitetno i kreativno vrijeme u tom vrtiću, odnosno da radi stručan kadar koji može prepoznati je li neko dijete talentirano za određene aktivnosti i potom ga usmjeravati u tom pravcu dalje kroz život, a čega sad nema.

Vrlo važan segment u motiviranju mladih obitelji da imaju više djece je i postojanje nekog prostora izvan radnog vremena gdje bi imali mogućnost ostavljanja djeteta uz, opet, kreativno provođenje vremena uz adekvatne kadrove koji će, dakako, biti i adekvatno plaćeni.

Ništa manje zahtjevna nije situacija ni sa školama koja su prenapučene, a o tome najbolje govori podatak da djeca idu u dvije smjene, negdje i u tri.

Ninčevićev je, pak, prijedlog i ideja - izgradnja osam školskih objekata.

**- U tih osam objekata bi trebalo smjestiti 2.500 djece, znači 100 učionica, da bi mi zadovoljili sve potrebe da sva djeca idu u jednu smjenu u školu. Roditelji koji idu na posao vrlo teško mogu iskoordinirati svoj dan ako nemaju gdje ostaviti svoje dijete, pa im trebaju dodatni sadržaji u školama da ga mogu ostaviti u školi. U svakom slučaju, nemamo 100 učionica. Moramo biti u puno višoj kontroli kako će to izgledati i kako će oni odgajati našu djecu jer smo mi jedna velika obitelj.**

Kad je sustav srednjih škola u pitanju, njemu također manjka dodatnih objekata, no tu se javlja i jedan dodatan problem.

- **Imamo veliki problem, a to je da nemamo povezanost između potreba i onog što škola daje. Imamo manjak u građevinskom sektoru, jako puno nedostaje medicinskih sestara, odlaze liječnici, ali onaj dio obrtničkih poslova i svih onih struka koje nam nužno fale, mi imamo ogromnu rupu oko toga. Uopće ne znamo koliko nam treba kojeg kadra jer mi uopće ne komuniciramo. Kad dobijemo „input“ od obrazovnog sustava koja je osoba za što, možemo usmjeravati djecu u ono što njima najviše odgovara. Mlada osoba ne zna često što je za njega najbolji put i ako nam sutra fali vodoinstalatera, to riješimo u četiri godine. Naše škole nisu dobro koncipirane i osmišljene i ne postoji veza između onog što oni daju i onog što nama treba, a to mi poduzetnici najbolje znamo** – smatra Ninčević.

Kao i priliči ovakvom dijalogu, uslijedila su i pitanja građana na ove dvije teme, a prvo se odnosilo na sustav prijevoza učenika obzirom da nema posebna linija koja vozi samo školsku djecu, već se voze gradskim autobusima koji često budu prepunjeni djecom.

**- Za to nam treba dobra prometna infrastrukture, a mi nemamo tako dobro organiziranu prometnu infrastrukturu kao u Americi, ali ideja je svakako dobra jer bi s time također olakšali roditeljima jer kad bi djeca tako išla u školu, roditelji bi imali još manje obaveza. Zato Amerikanci to i rade, da stimuliraju radni dio roditelja, koji su radno sposobni, da ih što više rasterete. Sigurno da je to dobra ideja, samo sad imamo neke stvari koje prioritetno moramo raditi. Imamo problem s prostorima koji nisu adekvatni i da ih mogao podržati tu ideju, morao bih vidjeti koliko sredstava i mogućnosti ima za takve stvari. Zato sam spomenuo i program izgradnje osam škola jer bi te škole bile vrlo blizu. No, svakako je dobra ideja i vrijedilo bi vidjeti u kojem bi se to dijelovima moglo uvesti. Ja bih uveo čak i uniforme, volio bih kad bi sva djeca bila u istoj uniformi, da nema diskriminacije, ali to bi bio korak broj 2 u odnosu kad napravimo one najbitnije stavke, pa edukaciju, a, naravno, paralelno i to jer nije to veliki novac** – odgovorio je Ninčević.

Nejasnoće kod građana izazvali su i nesrazmjeri u iznosima, primjerice, kod projekata gradnje vrtića Smiljevac, odnosno velike, čak dvostruko veće, procijenjene vrijednosti radova i najpovoljnije ponude izvođača radova odabranog na natječaju.

**- Jako je veliki nesrazmjer od procjene do cijene koju je ponuđač dobio. Imao sam priliku susresti se s takvim natječajima. Imate, primjerice, gdje je procijenjena vrijednost određeni iznos, a dobiju se ponude koje su veće 20-ak posto od procijenjene vrijednosti, onda Grad ima legitiman prostor da poništi natječaj. To je jedan dio koji bi mogao uzrokovati manju cijenu. Jedini način da se takve stvari mimoiđu je da se napravi kvalitetna procjena.**

Kao primjer, naveo je kako se takvi natječaji rade u Australiji.

**- Procijenila bi se investicija i reklo bi se „za ovaj vrtić dajemo 2,2 milijuna, tko se želi javiti da to odradi“, a ne da vi dajete ponude već mi vama izračunamo. I ako ima, onda se stavi jaka garancija u smislu bankovnog jamstva jer onda će vam netko reći da taj izvođač nije dobar. Ali ako imam dobar rukovodeći kadar i ako se osiguram kao grad bankovnim jamstvima da će taj čovjek biti paraliziran ako ne odradi što treba, onda nemamo problem da radimo za manje. Međutim, u javnoj nabavi je najveći dio hrvatskog problema. Sad radimo jedan nered u prostoru koji nije motiviran interesom javnog dobra nego je motiviran sa svim drugim stvarima samo ne s tim s čim treba biti i to je ono što želim primijeniti. Meni ne treba novac od nikoga, ja ću napraviti transparentan sustav. Oni koji budu htjeli raditi, to će moći, onaj koji bude najpovoljniji to će i raditi, a budžete ćemo napraviti mi jer vrlo dobro znam u građevini koliko nešto košta.**

Obzirom na iskustva viđena u drugim državama, jednu je posjetiteljicu ovog dijaloga zanimalo može li se riješiti, kod izdavanja građevinskih dozvola, da neka zgrada, ili dvije, kod gradnje već imaju u sebi prostor za vrtić.

**- Ako vi gradite jednu zgradu i ako u nju dolazi 2.000 ljudi živjeti, ne možete napraviti samo zgradu, morate napraviti svu infrastrukturu koja ide u tu zgradu, i od vrtića i svih onih drugih stvari koje trebaju. Predviđate broj koji bi mogao biti, pa najbolje bi bilo da vrtić bude u toj zgradi gdje ti ljudi žive, siđeš dolje i ne voziš nikud. Imamo i privatne vrtiće, imamo u privatnom smještaju 1500 djece danas u Zadru i to rade privatni ljudi. Ja bih u tim privatnim zgradama koje investitori rade zahtijevao to po planu, odnosno uvjetovao. Imamo tzv. stambene zone M1 i M2. M1 zona vam je stambeno-poslovna, ali je pretežito stambena, onda tu imate velike omjere da možete skoro sve napraviti stambeno. Onda imate obrnuto, poslovno-stambena, gdje morate imati određeni dio poslovnog. Osobno sam bio protiv toga jer ako imamo poslovni dio, onda on mora biti isključivo u službi zgrade, ne može biti 30 kafića, pa se onda ne možete parkirati vi kao stanar, onda vam ovaj „opali“ muziku do ponoći. Mi moramo u provedbenom planu donijeti mjeru u kojoj kad imamo posebno veće investitore, da mi njemu kažemo da u određenoj kvadraturi objekta, kad prelazi taj iznos veličine, mora sadržavati prostore za vrtić, za odgojni dio.**

Jedno od pitanja Ninčeviću odnosilo se i na to bi li on, ako bude izabran na mjesto gradonačelnika, bio spreman zaposliti koordinatora u školi koji bi se bavio samo pisanjem projekata kojima bi škola sama povlačila sredstva i usmjeravala ih u sve ono što je potrebno.

**- Išao bih puno dalje, uveo bih kontrolu u tijela u Gradu koju mi sad nemamo. Ono što je najbitnije, da se povede računa o potrebama u tim školama sa strane građana da možemo**

**odmah djelovati. Uveo bih protokol za prijedloge i zahtjeve. Sad imamo protokolarni dio gdje vi protokolirate zahtjev za građevinsku dozvolu, što je upravni postupak, dobijete broj i onda to možete pratiti. Međutim, kad imate prijedlog, dođete tamo, najprije ne znam gdje bih otišao to reći, i ako dođete do nekog službenika i to mu kažete, to vam je gubljenje vremena. Međutim, ako imate dio koji protokolira vaš prijedlog i dobije svoj broj, ja ga pratim, točno znam da ste to vi predložili, ide u odjel koji se bavi s time. Nastupat ćemo kao Grad i prema državi. Kažu, treba vertikala. Ne treba ti! Vertikala ti čak može štetiti. Ja želim služiti, ne vladati i to je karakter koji mora biti onih koji žele raditi za svoj grad. Ne smijete imati osjećaj da sam ja vlast i da do mene trebate dolaziti preko ne znam koga. To je ono najjednostavnije, da vi možete doći i reći „Mladene, treba mi to i to“. Trebam formirati službe jer ne mogu biti sa svim ljudima, ali hvala Bogu, ima 190 ljudi u Gradu pa valjda će netko od tih ljudi biti sposoban da, kad se podijeli na sektore, mu damo svaki dan zadatke da nešto odradi, pa da vidimo što je napravio.**

Kad su u pitanju škole, jedna naša sugrađanka je postavila pitanje inkluzije, odnosno posebnih odjeljenja koja je vrlo teško oformiti, obzirom na papirologiju. Stoga je pitala Ninčevića kako bi riješio zapošljavanje dodatnih kadrova rehabilitatora, odnosno financiranje školovanja ljudi koji bi bili stručni baviti se takvom djecom.

**- Zar ne bi mogli imati odjel u Gradu koji bi se bavio time i bio vanjski suradnik određenih škola? –** brzo se dosjetio rješenja.

Osim što nedostaje i školskih dvorana, koje su svakako potrebne, ono što su građani primijetili jest i činjenica da nedostaje kadra u škola te da je jako veliki postotak nestručnog osoblje u vrtićima, pa tako i u školama.

**- Uvijek sam imao problem s tim, evo sad imamo kandidate za gradonačelnike koji ne moraju zadovoljavati apsolutno nikakve okvire znanja u smislu onog što trebaju raditi, a posebno ljudi koji obrazuju djecu. Taj dio bih riješio vrlo jednostavno, postavio bih kriterije koje moraju imati ljudi i moraju biti stručni u tom dijelu da oni daju dodanu vrijednost, da prepoznaju talente djece i da usmjeravaju tu djecu u pravcu gdje treba. U tom dijelu imamo još gore stvari, ljudi nam nisu stručni, je li to zbog toga što nemamo dovoljno stručnih osoba ili zbog toga što ih je netko privilegirano primao na ta mjesta.**